*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 28ης Φεβρουαρίου 1990

σχετικά με την έγκριση παροχής ενισχύσεων από την Ομοσπονδιακή Δημοκρατία της Γερμανίας στη βιομηχανία άνθρακα το 1989

(Το κείμενο στη γερμανική γλώσσα είναι το μόνο αυθεντικό)

(90/199/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με την καθιέρωση κοινοτικών κανόνων για τη χορήγηση κρατικών ενισχύσεων υπέρ της βιομηχανίας άνθρακα (1),

Εκτιμώντας ότι:

Ι

Με επιστολές της 11ης Οκτωβρίου και της 1ης Δεκεμβρίου 1988, η κυβέρνηση της Ομοσπονδιακής Δημοκρατίας της Γερμανίας ενημέρωσε την Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, για τα χρηματοοικονομικά μέτρα που προτίθεται να λάβει κατά τη διάρκεια του 1989 για να παρέχει υποστήριξη στη βιομηχανία άνθρακα.

Με επιστολές της 24ης Απριλίου, 8ης Σεπτεμβρίου και 16ης Νοεμβρίου 1989, η κυβέρνηση της Ομοσπονδιακής Δημοκρατίας της Γερμανίας παρείχε, μετά από σχετικές αιτήσεις της Επιτροπής στις 3 Μαρτίου και στις 21 Ιουνίου 1989, συμπληρωματικές πληροφορίες.

Βάσει της απόφασης αυτής η Επιτροπή εξετάζει τα χρηματοοικονομικά μέτρα που απαριθμούνται στη συνέχεια:

- ενίσχυση για τις παραδόσεις άνθρακα και κοκ στη βιομηχανία χάλυβα της Κοινότητας, βάσει του άρθρου 4 της απόφασης αριθ. 2064/86/ΕΚΑΧ ύψους 2 865 εκατομμυρίων γερμανικών μάρκων,

- ενίσχυση προβλεπόμενη στο πλαίσιο καθεστώτος που αποσκοπεί στη διατήρηση του εργατικού δυναμικού στα υπόγεια ορυχεία ( Bergmannspraemie), βάσει του άρθρου 6 της απόφασης, ύψους 160 εκατομμυρίων γερμανικών μάρκων,

- ενίσχυση για την κάλυψη των εξαιρετικών αποσβέσεων, ύψους 20 εκατομμυρίων γερμανικών μάρκων,

- ενίσχυση για τη χρηματοδότηση των κοινωνικών παροχών στη βιομηχανία άνθρακα που καλύπτει τη διαφορά μεταξύ πραγματικών και κανονικών κοινωνικών δαπανών, ύψους 216 εκατομμυρίων γερμανικών μάρκων.

Τα μέτρα που προτίθεται να λάβει η κυβέρνηση της Ομοσπονδιακής Δημοκρατίας της Γερμανίας υπέρ της βιομηχανίας άνθρακα συμφωνούν με τις διατάξεις του άρθρου 1 παράγραφος 1 της απόφασης αριθ. 2064/86/ΕΚΑΧ. Η Επιτροπή, πρέπει λοιπόν να αποφασίσει βάσει του άρθρου 10 της απόφασης για τη συμφωνία αυτών με τους στόχους και τα κριτήρια που περιλαμβάνονται στην εν λόγω απόφαση και τη συμφωνία τους με την καλή λειτουργία της κοινής αγοράς.

ΙΙ

Σύμφωνα με τα άρθρα 4 και 12 της απόφασης αριθ. 2064/86/ΕΚΑΧ επιτρέπεται στις επιχειρήσεις άνθρακα,όπου είναι αναγκαίο να παρέχουν εκπτώσεις στις τιμές καταλόγων τους ή στο κόστος παραγωγής για παραδόσεις άνθρακα παραγωγής κοκ, άνθρακα υψικαμίνων και άνθρακα που εγχύεται σε υψικαμίνους για τη βιομηχανία σιδήρου και χάλυβα της Κοινότητας με μακροπρόθεσμες συμβάσεις. Οι εν λόγω εκπτώσεις δεν πρέπει να οδηγήσουν σε τιμές παράδοσης του κοινοτικού άνθρακα και κοκ, χαμηλότερες από τις τιμές του άνθρακα που εισάγεται από κράτη μη μέλη και του κοκ που παράγεται από άνθρακα παραγωγής κοκ εισαγόμενο από κράτη μη μέλη.

Η κυβέρνηση της Ομοσπονδιακής Δημοκρατίας της Γερμανίας γνωστοποίησε στην Επιτροπή τις αρχές που διέπουν ένα νέο σύστημα ενισχύσεων για τις παραδόσεις άνθρακα και κοκ στη βιομηχανία χάλυβα της Κοινότητας που αποσκοπεί, στον καθορισμό των ανώτατων ορίων αυτών για τα έτη 1989, 1990 και 1991. Το ποσό των ενισχύσεων που προβλέπεται συνολικά για την περίοδο από την 1η Ιανουαρίου 1989 έως τις 31 Δεκεμβρίου 1991 ανέρχεται σε 10 960 εκατομμύρια γερμανικά μάρκα, ενώ οι συνολικές ποσότητες που καλύπτονται από τις ενισχύσεις αυτές θα έπρεπε να ανέρχονται σε 69,8 εκατομμύρια τόνους.

Βάσει του εν λόγω συστήματος, η κυβέρνηση της Ομοσπονδιακής Δημοκρατίας της Γερμανίας προτείνει να καταβάλει στους παραγωγούς άνθρακα για το έτος 1989 ποσό της τάξεως των 2 865 εκατομμυρίων γερμανικών μάρκων.

Το ποσό αυτό, αφορά τις διαθέσιμες πιστώσεις του προϋπολογισμού, για το 1989, δεν θα καλύψει όλες τις αναγκαίες για το 1989 ενισχύσεις για την κάλυψη υπολογιζόμενης ποσότητας 24,5 εκατομμυρίων τόνων άνθρακα και κοκ που προορίζονται για τη βιομηχανία χάλυβα της Κοινότητας.

Κάθε σχέδιο για ενδεχόμενη μεταγενέστερη προσαρμογή του ποσού που αφορά η παρούσα απόφαση θα πρέπει να ανακοινωθεί αργότερα, σύμφωνα με το άρθρο 9 παράγραφος 3 της απόφασης αριθ. 2064/86/ΕΚΑΧ, ώστε να μπορέσει η Επιτροπή να αποφασίσει γι' αυτό το θέμα στο πλαίσιο των διατάξεων που προβλέπονται στο άρθρο 10 της εν λόγω απόφασης.

Η Επιτροπή αντιμετωπίζει ευνοϊκά την αρχή του καθορισμού των ανώτατων ορίων της ενίσχυσης η οποία θα έπρεπε να συμβάλλει στην ενίσχυση της αναδιάρθρωσης της βιομηχανίας άνθρακα και συνεπώς στη βελτίωση της ανταγωνιστικότητάς της σύμφωνα με το άρθρο 2 παράγραφος 1 πρώτη περίπτωση της απόφασης αριθ. 2064/86/ΕΚΑΧ.

Σύμφωνα με το άρθρο 11 παράγραφος 1 της απόφασης αριθ. 2064/86/ΕΚΑΧ, θα πρέπει να διασφαλιστεί ότι οι ενισχύσεις αυτές δεν θα οδηγήσουν σε διακρίσεις, υπό την έννοια των διατάξεων της συνθήκης ΕΟΚ, μεταξύ των αγοραστών ή χρηστών άνθρακα ή κοκ της Κοινότητας.

Η κυβέρνηση της Ομοσπονδιακής Δημοκρατίας της Γερμανίας θα κοινοποιήσει, μετά το τέλος του 1989, τις τροποποιήσεις που επέρχονται στις παραδόσεις, καθώς και τα στοιχεία για το κόστος παραγωγής και την ενδεικτική τιμή ώστε η Επιτροπή να είναι σε θέση να εξασφαλίσει την τήρηση όλων των διατάξεων που προαναφέρθηκαν.

ΙΙΙ

Η ενίσχυση των 160 εκατομμυρίων γερμανικών μάρκων για τη χρηματοδότηση των επιδομάτων των ανθρακωρύχων «Bergmannspraemie» (10 γερμανικά μάρκα ανά ημέρα υπόγειας εργασίας) επιτρέπει στις επιχειρήσεις να διατηρήσουν το εξειδικευμένο σε υπόγειες εργασίες εργατικό δυναμικό τους. Η ενίσχυση αυτή, που επιτρέπει τη βελτίωση της παραγωγικότητας προβλέπεται ρητά στο άρθρο 6 της απόφασης αριθ. 2064/86/ΕΚΑΧ και συμβάλει στη βελτίωση της ανταγωνιστικότητας της βιομηχανίας σύμφωνα με το άρθρο 2 παράγραφος 1 πρώτη περίπτωση της προαναφερθείσας απόφασης.

Η ενίσχυση που καλύπτει τις ειδικές αποσβέσεις συμβάλλει στη βελτίωση της ανταγωνιστικότητας της βιομηχανίας άνθρακα επειδή επιτρέπει επιτάχυνση της διαδικασίας αναδιάρθρωσης. Το μικρό της μέγεθος, δηλαδή 0,1 % του κόστους παραγωγής, δεν θα προσφέρει σημαντικό ανταγωνιστικό πλεονέκτημα στις επιχειρήσεις της Ομοσπονδιακής Δημοκρατίας της Γερμανίας σε σχέση με τις άλλες επιχειρήσεις παραγωγής άνθρακα της Κοινότητας εφόσον τα έσοδα δεν καλύπτουν το κόστος παραγωγής. Λόγω του σκοπού του το μέτρο αυτό είναι σύμφωνο με τον στόχο που ορίζεται στο άρθρο 2 παράγραφος 1 πρώτη περίπτωση της απόφασης αριθ. 2064/86/ΕΚΑΧ.

Από την ανακοίνωση της κυβέρνησης της Ομοσπονδιακής Δημοκρατίας της Γερμανίας για τη χρηματοδότηση του καθεστώτος κοινωνικών παροχών στον τομέα της βιομηχανίας άνθρακα προκύπτει ότι, οι ενισχύσεις που προτείνει να παράσχει η κυβέρνηση της Ομοσπονδιακής Δημοκρατίας της Γερμανίας στον τομέα αυτόν καθιστούν τη σχέση μεταξύ της επιβάρυνσης ανά ανθρακωρύχο εν ενεργεία και της παροχής ανά δικαιούχο μικρότερη από το επίπεδο της αντίστοιχης σχέσης στις άλλες βιομηχανίες.

Η διαφορά αυτή θα έπρεπε να ανέρχεται το 1989 σε 216 εκατομμύρια γερμανικά μάρκα. Συνεπώς, η υπέρβαση των ορίων που θέτει το άρθρο 7 της απόφασης αριθ. 2064/86/ΕΚΑΧ πρέπει να θεωρηθεί ως έμμεση ενίσχυση προς την τρέχουσα παραγωγή και να εξεταστεί, σύμφωνα με τις διατάξεις που προβλέπονται στο άρθρο 10 παράγραφος 2 της προαναφερθείσας απόφασης. Η μείωση του κόστους παραγωγής που αυτή επιφέρει, περίπου 1 %, δεν θα δημιουργήσει σημαντικό ανταγωνιστικό πλεονέκτημα για τις επιχειρήσεις της Ομοσπονδιακής Δημοκρατίας της Γερμανίας σε σχέση με τις άλλες βιομηχανίες άνθρακα της Κοινότητας. Ελαφρύνοντας τους λογαριασμούς εκμετάλλευσης των επιχειρήσεων, αυτό το μέτρο διευκολύνει την επίλυση των κοινωνικών και περιφερειακών προβλημάτων που έχουν σχέση με την εξέλιξη της βιομηχανίας άνθρακα επιτρέποντας μια καλύτερη κλιμάκωση των μέτρων αναδιάρθρωσης, ορθολογικοποίησης και εκσυγχρονισμού και, συνεπώς, ανταποκρίνεται στον στόχο του άρθρου 2 παράγραφος 1 τρίτη περίπτωση της προαναφερθείσας απόφασης.

IV

Οι ενισχύσεις που αποτελούν το αντικείμενο της παρούσας απόφασης συμφωνούν, συνεπώς, με την καλή λειτουργία της κοινής αγοράς.

Η παρούσα απόφαση δεν προδικάζει το συμβιβάσιμο με την απόφαση αριθ. 2064/86/ΕΚΑΧ, των ποσών των ενισχύσεων που προέβλεψε η κυβέρνηση της Ομοσπονδιακής Δημοκρατίας της Γερμανίας για τα προγενέστερα του 1989 έτη, στο πλαίσιο του συστήματος που ισχύει σ' αυτό το κράτος μέλος σχετικά με τις ενισχύσεις για τις παραδόσεις άνθρακα και κοκ, που παρέχονται στη βιομηχανία χάλυβα της Κοινότητας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ομοσπονδιακή Δημοκρατία της Γερμανίας να χορηγήσει στη γερμανική βιομηχανία άνθρακα ενισχύσεις μέχρι ύψους 3 261 εκατομμυρίων γερμανικών μάρκων για το ημερολογιακό έτος 1989. Το συνολικό ποσό περιλαμβάνει τις ακόλουθες ενισχύσεις:

1. ενίσχυση για τις παραδόσεις άνθρακα και κοκ στη βιομηχανία χάλυβα της Κοινότητας, ύψους 2 865 εκατομμυρίων γερμανικών μάρκων·

2. ενίσχυση προβλεπόμενη στο πλαίσιο καθεστώτος που αποσκοπεί στη διατήρηση του εργατικού δυναμικού στα υπόγεια ορυχεία ( Bergmannspraemie), ύψους 160 εκατομμυρίων γερμανικών μάρκων·

3. ενίσχυση για την κάλυψη των εξαιρετικών αποσβέσεων, ύψους 20 εκατομμυρίων γερμανικών μάρκων·

4. ενίσχυση για τη χρηματοδότηση των κοινωνικών παροχών στη βιομηχανία άνθρακα που καλύπτει τη διαφορά μεταξύ πραγματικών και κανονικών δαπανών, ύψους 216 εκατομμυρίων γερμανικών μάρκων.

Άρθρο 2

Σύμφωνα με το άρθρο 9 παράγραφος 3 της απόφασης αριθ. 2064/86/ΕΚΑΧ, η κυβέρνηση της Ομοσπονδιακής Δημοκρατίας της Γερμανίας κοινοποιεί στην Επιτροπή κάθε συμπληρωματικό ποσό ενίσχυσης για τις παραδόσεις άνθρακα και κοκ που προορίζονται για τη βιομηχανία χάλυβα της Κοινότητας, το οποίο θα είχε την πρόθεση, ενδεχομένως, να χορηγήσει για το έτος 1989.

Άρθρο 3

Η κυβέρνηση της Ομοσπονδιακής Δημοκρατίας της Γερμανίας ανακοινώνει το αργότερο μέχρι τις 30 Ιουνίου 1990, το πραγματικό ύψος των ενισχύσεων κατά το έτος 1989.

Άρθρο 4

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 28 Φεβρουαρίου 1990.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.